Oʻlchashlarni bajarish uslubiyotini metrologik attestatsiyadan oʻtkazish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2025-12-25)

Oʻzbekiston Respublikasi Prezidentining “Oʻzbekiston texnik jihatdan tartibga solish agentligining faoliyatini tashkil etish chora-tadbirlari toʻgʻrisida” 2024-yil 28-fevraldagi PQ-91-son qarori ijrosini taʼminlash, shuningdek, oʻlchashlarni bajarish uslubiyotlarini metrologik attestatsiyadan oʻtkazish ishlarining yagona tartibini oʻrnatish va ularning shaffofligini taʼminlash hamda xizmatlar koʻrsatish jarayonlarini soddalashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Oʻlchashlarni bajarish uslubiyotini metrologik attestatsiyadan oʻtkazish boʻyicha davlat xizmatini koʻrsatishning maʼmuriy reglamenti (keyingi oʻrinlarda — Reglament) ilovaga muvofiq tasdiqlansin: oʻlchashlarni bajarish uslubiyotini metrologik attestatsiyadan oʻtkazish; davlat xizmatini Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali tashkil etish; oʻlchashlarni bajarish uslubiyotini Oʻzbekiston Respublikasi oʻlchashlarni bajarish uslubiyoti reyestriga kiritish. 2. Vazirlar Mahkamasi huzuridagi Oʻzbekiston texnik jihatdan tartibga solish agentligi Raqamli texnologiyalar vazirligi bilan birgalikda: bir oy muddatda ushbu qaror bilan tasdiqlangan Reglamentga muvofiq davlat xizmatini koʻrsatish YIDXP orqali joriy etilishini taʼminlasin; YIDXPda davlat xizmati koʻrsatilishining har bir bosqichida murojaatlar koʻrib chiqilishini kuzatib borish tartibini joriy etsin. 3. Adliya vazirligi: davlat xizmatlari koʻrsatilishining belgilangan tartibi bajarilishi yuzasidan YIDXP orqali doimiy nazorat oʻrnatsin; Reglament talablarini buzganlik uchun davlat organlari va boshqa tashkilotlarning mansabdor shaxslariga nisbatan belgilangan tartibda maʼmuriy jazolarni qoʻllasin. 4. Mazkur qarorning bajarilishini nazorat qilish Vazirlar Mahkamasi huzuridagi Oʻzbekiston texnik jihatdan tartibga solish agentligi direktori A.R. Jumanazarov hamda Oʻzbekiston Respublikasi adliya vaziri A.J. Tashkulov zimmasiga yuklansin. 1. Mazkur Reglament metrologiya tekshiruvi va davlat metrologiya nazorati tatbiq etiladigan sohalarda qoʻllaniladigan oʻlchashlarni bajarish uslubiyotlarini metrologik attestatsiyadan oʻtkazish tartibini belgilaydi. 2. Mazkur Reglament milliy, xalqaro (mintaqaviy) standartlar va xorijiy mamlakatlarning standartlari bilan belgilangan oʻlchashlarni bajarish uslubiyotlariga nisbatan tatbiq etilmaydi. 3. Davlat xizmati Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali Oʻzbekiston texnik jihatdan tartibga solish agentligining Oʻzbekiston milliy metrologiya instituti (keyingi oʻrinlarda — ijrochi) tomonidan koʻrsatiladi. 4. Reglamentda quyidagi asosiy tushunchalardan foydalaniladi: ariza beruvchi — oʻlchashlarni bajarish uslubiyotini metrologik attestatsiyadan oʻtkazishda manfaatdor boʻlgan yuridik shaxs; texnik topshiriq — ishlab chiqilayotgan oʻlchashlarni bajarish uslubiyotining metrologik tavsiflariga qoʻyiladigan texnik talablardan tashkil topgan hujjat; texnik hisobot — oʻlchashlarni bajarish uslubiyotining metrologik va texnik tavsiflarini belgilashga doir oʻtkazilgan yoki bajarilgan ilmiy-tadqiqot ishlarining natijalaridan tashkil topgan texnik hujjat; oʻlchashlarni bajarish uslubiyoti — oʻlchashlarning bajarilishini va ularning natijalari belgilangan aniqlik koʻrsatkichlari bilan olinishini taʼminlaydigan operatsiyalar va qoidalar majmui; oʻlchashlarni bajarish uslubiyotini metrologik attestatsiyadan oʻtkazish — oʻlchashlarni bajarish uslubiyotining unga qoʻyiladigan metrologiya talablariga muvofiqligini baholash hamda tasdiqlash maqsadida olib boriladigan tadqiqot hamda uni tasdiqlash va Oʻzbekiston Respublikasi oʻlchashlarni bajarish uslubiyoti reyestrida (keyingi oʻrinlarda — Reyestr) roʻyxatga olish; oʻlchashlarni bajarish uslubiyotini metrologik attestatsiyadan oʻtkazish dasturi — oʻlchashlarni bajarish uslubiyotini metrologik attestatsiyadan oʻtkazishga doir ishlarning hajmi, turi, ketma-ketligi va hisobot maʼlumotlarini taqdim etish shaklini belgilovchi hujjat. 5. Qoʻyidagi oʻlchashlarni bajarish uslubiyotlari metrologik attestatsiyadan oʻtkaziladi: yangi ishlab chiqilayotgan oʻlchashlarni bajarish uslubiyoti; oldin ishlab chiqilgan va metrologik attestatsiyadan oʻtkazilmagan oʻlchashlarni bajarish uslubiyoti; metrologik tavsiflarni oʻzgartirishga olib keluvchi, qayta koʻrib chiqilayotgan oʻlchashlarni bajarish uslubiyoti. 6. Oʻlchashlarni bajarish uslubiyoti metrologik attestatsiyadan Reglamentga 1-ilovada keltirilgan sxemaga muvofiq oʻtkaziladi. 7. Ariza beruvchi tomonidan oʻlchashlarni bajarish uslubiyotini metrologik attestatsiyadan oʻtkazish dasturi ishlab chiqiladi va unga muvofiq nazariy va (yoki) tajriba tadqiqotlar oʻtkaziladi hamda texnik hisobot rasmiylashtiriladi. Texnik hisobotdan kelib chiqib, oʻlchashlarni bajarish uslubiyotining yakuniy tahriri tayyorlanadi. 8. Ariza beruvchi oʻlchashlarni bajarish uslubiyotini metrologik attestatsiyadan oʻtkazish va Reyestrda roʻyxatga olish uchun YIDXPda roʻyxatdan oʻtadi hamda ushbu Reglamentga 2-ilovada keltirilgan shaklga muvofiq oʻlchashlarni bajarish uslubiyotini metrologik attestatsiyadan oʻtkazish yuzasidan elektron shaklda ariza toʻldiradi. Zarur maʼlumotlar soʻrovnomaga kiritilgandan soʻng ariza beruvchi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari bilan tasdiqlaydi. 9. Arizaga kuyidagilar ilova qilinadi: kirish maʼlumotlarini oʻz ichiga olgan oʻlchash uslubiyotini ishlab chiqish yuzasidan texnik topshiriq; oʻlchashlarni bajarish uslubiyotini metrologik attestatsiyadan oʻtkazish dasturi; oʻlchashlarni bajarish uslubiyotining nazariy va (yoki) tajriba tadqiqotlari natijalari, xususan, tajriba tadqiqotlarining bayonnomalari, aniqlik koʻrsatkichlarini tajriba yoki nazariy baholash natijalari, aniqlik koʻrsatkichlarini baholashga doir laboratoriyalararo va (yoki) ichki laboratoriya tajribalarining natijalari; texnik hisobot; oʻlchashlarni bajarish uslubiyotining loyihasi. Ariza va unga ilovalar avtomatik tarzda ijrochiga yuboriladi. Yuklanadigan hujjatlarning hajmi 10 megabaytdan oshmasligi lozim. 10. Oʻlchashlarni bajarish uslubiyotini metrologik attestatsiyadan oʻtkazish va oʻlchashlarni bajarish uslubiyoti reyestrida roʻyxatga olish boʻyicha davlat xizmatlarini koʻrsatish uchun ariza beruvchidan ushbu Reglamentga 3-ilovaga muvofiq toʻlov undiriladi. Xizmat koʻrsatganlik uchun toʻlovga ariza beruvchiga hisobvaraqasi (bajarilgan ishlar) yuboriladi (elektron shaklda). Xizmat koʻrsatganlik uchun toʻlov Yagona billing tizimi orqali elektron shaklda toʻlanadi. Davlat xizmati koʻrsatilgani uchun toʻlov toʻliq toʻlangani axborot-kommunikatsiya tizimlari orqali tasdiqlanadi. Toʻlangan summa quyidagi tartibda taqsimlanadi: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,75 foizi — “Raqamli hukumat loyihalarini boshqarish markazi” davlat muassasasining Iqtisodiyot va moliya vazirligi huzuridagi Gʻaznachilik xizmati qoʻmitasidagi shaxsiy hisobvaragʻiga (shu jumladan, 0,5 foizi yigʻim toʻlangani Yagona billing tizimi orqali tasdiqlangani uchun); qolgan mablagʻlar — ijrochi hisobvaragʻiga oʻtkaziladi. 11. Ariza beruvchi tomonidan oʻn ish kuni davomida toʻlovlarni toʻlamaslik oʻlchashlarni bajarish uslubiyotini metrologik attestatsiyadan oʻtkazish va Reyestrda roʻyxatga olishni rad etish uchun asos boʻladi. Ariza beruvchi davlat xizmatidan foydalanishda xizmat koʻrsatishning har qanday bosqichida oʻlchashlarni bajarish uslubiyotini metrologik attestatsiyadan oʻtkazishdan bosh tortish huquqiga ega. Ariza beruvchi davlat xizmatlaridan foydalanishdan bosh tortganda, toʻlangan toʻlov summasi qaytarilmaydi. 12. Ijrochi toʻlov amalga oshirilganidan keyin oʻn besh ish kunidan oshmaydigan muddatda taqdim etilgan hujjatlarni metrologik ekspertizadan (keyingi oʻrinlarda — ekspertiza) oʻtkazadi hamda ekspertiza natijalariga asosan ekspert xulosasini rasmiylashtiradi. Hujjatlarni ekspertizadan oʻtkazishda: oʻlchashlarni bajarish uslubiyotida belgilangan talablar va operatsiyalarning toʻliq bayon etilganligi; aniqlik koʻrsatkichlarining mavjudligi va ularning asoslanganligi; qabul qilingan matematik modellar; noaniqlik budjetida yoki uslubiyotlarni ishlab chiqishda olingan oʻlchash natijalari xatoligining hosil boʻlish tuzilmasi tavsifida keltirilgan maʼlumotlar; tajriba tadqiqotlarining rejasi va hajmi, shu jumladan, namuna tanlab olish hamda tayyorlash usullari; tajriba tadqiqotlarida foydalaniladigan oʻlchash vositalari, etalonlar, standart namunalar, texnik vositalar va materiallarni tanlab olish; tajriba oʻtkazish shartlarini tanlab olish; tajriba natijalariga ishlov berish, shu jumladan, dasturiy taʼminotni tanlab olish vositalari va usullari; xatolik tavsiflarini yoki noaniqlikni taqdim etish uslubini tanlab olish; taklif etilayotgan tekshiruv jarayonining toʻgʻriligi va oʻlchashlar natijalarining tahliliy baholanadi. Mazkur bandda keltirilgan talablar bajarilganda ekspertiza xulosasi ijobiy, aks holda salbiy hisoblanadi. 13. Hujjatlarni ekspertizadan oʻtkazish xulosasi ijobiy boʻlganda, ijrochi hujjatlar toʻplamini bir ish kuni mobaynida Vazirlar Mahkamasi huzuridagi Oʻzbekiston texnik jihatdan tartibga solish agentligiga (keyingi oʻrinlarda — Agentlik) taqdim etadi. 14. Hujjatlarni ekspertizadan oʻtkazish xulosasi salbiy boʻlganda, ijrochi hujjatlar toʻplamini ariza beruvchiga qaytaradi. Ariza beruvchi tomonidan ushbu Reglamentda nazarda tutilgan maʼlumotlar toʻliq taqdim etilmaganda yoki ularda notoʻgʻri yoxud buzib koʻrsatilgan maʼlumotlar mavjud boʻlganda, ijrochi ariza beruvchiga aniqlangan kamchiliklarni bartaraf etish va yetishmayotgan hujjatlarni taqdim etish uchun kamida oʻn ish kunidan iborat muddat (imkoniyat) beradi. Agar belgilangan muddatda ariza beruvchi tomonidan koʻrsatilgan kamchiliklar bartaraf etilmasa hamda yetishmayotgan hujjatlar taqdim qilinmasa, ijrochi tomonidan bir ish kunida ariza rad etiladi va bu haqda ariza beruvchi xabardor qilinadi. Davlat xizmatini koʻrsatishni boshqa asoslar boʻyicha rad etish taqiqlanadi. 15. Ekspertiza xulosasida koʻrsatilgan kamchiliklar ariza beruvchi tomonidan bartaraf etilgandan soʻng hujjatlar ijrochiga qayta taqdim etiladi. 16. Agentlik hujjatlar toʻplami taqdim etilgan kundan boshlab uch ish kunida oʻlchashlarni bajarish uslubiyotini Reyestrda roʻyxatga oladi hamda Oʻlchashlarni bajarish uslubiyotlarining yagona fondiga kiritadi. Reyestrga kiritilgan oʻlchashlarni bajarish uslubiyotining roʻyxati Agentlikning rasmiy saytida ochiq eʼlon qilinadi. 17. Oʻlchashlarni bajarish uslubiyoti Reyestrda roʻyxatga olingandan soʻng uch ish kunida ijrochi tomonidan mazkur Reglamentga 4 va 5-ilovalarga muvofiq QR-kod (matrik shtrixli kod) qoʻyilgan oʻlchashlarni bajarish uslubiyotining sertifikati va oʻlchashlarni bajarish uslubiyotining pasporti rasmiylashtiriladi va ariza beruvchining shaxsiy kabinetiga yuboriladi. 18. Oʻlchashlarni bajarish uslubiyotining sertifikati cheklanmagan muddatga beriladi. 19. Reyestrda roʻyxatga olingan oʻlchashlarni bajarish uslubiyoti matni soʻrovga muvofiq Agentlik tomonidan boshqa foydalanuvchiga taqdim etilishi mumkin. 20. Oʻlchashlarni bajarish uslubiyotini metrologik attestatsiyadan oʻtkazishga doir ishlarni bajarishda yuzaga keladigan kelishmovchiliklar qonunchilik hujjatlarida belgilangan tartibda hal etiladi. 21. Mazkur Reglament talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar.